峽山古調
作者：杜曾
朝代：宋

paragraphs: 濫觴岷山側，朝宗蓋自然。
沸沸出幽竇，滔滔成巨川。
深流疑徹地，遠勢欲浮天。
萬石攢若鬭，一流瀉如懸。
二蜀通貨博，三峽爲防堅。
上下比難險，往來爭泝沿。
衝高濆氣盛，轉急洶形圓。
行人戒仲夏，招子尚耆年。
風波雖滅裂，灘磧且叢駢。
湍聲混蠻市，漲潤入畬田。
旁臨股且栗，順下目無前。
浮沫逢槎聚，垂瀑依岸穿。
哀猿藏森聳，渴鹿聽潺湲。
幽勝祠宇密，傾危村舍聯。
寒沙淹宿雨，暖溆罩春煙。
青蕪隨遠曲，白鳥戲輕漣。
常經祗名利，舊隠多神仙。
至清逃鰌鱓，極奧容鱘鱣。
楚臣忠義鬰，巫女威福專。
龍驤戰具敏，鯀嗣導功全。
瞿唐十里暗，灧澦一邱偏。
砥柱未足擬，呂梁誠浪傳。
伊予非智者，被命徒勉旃。
尺短糾列郡，寸進乘孤船。
一步一篙探，百丈百夫牽。
通夕但耿耿，終日惟乾乾。
廢職罹罪罟，委命通化甄。
寄言千金子，狂狷可聞焉。